Latvijas futbola izlase 2005. gadā
Latvijas futbola izlase 2005. gadā aizvadīja 16 spēles, no kurām četrās uzvarēja, sešās spēlēja neizšķirti un sešās zaudēja. 2005. gadu Latvijas izlase uzsāka ar pārbaudes spēļu turnīru Kiprā. Pirmajā spēlē Latvija piekāpās Somijai. Otrajā spēlē pret Austrijas valstsvienību pēc papildlaika tika fiksēts neizšķirts, bet pēspēles 11 m sitienu sērijā Latvija uzvarēja ar 5-3. Pavasarī Latvija atsāka dalību iepriekšējā gada rudenī iesāktajā 2006. gada Pasaules kausa kvalifikācijas turnīrā. 30. martā savā laukumā pret Luksemburgu Latvijas izlase izcīnīja pārliecinošāko uzvaru kopš valsts neatkarības atjaunošanas, pretiniekus pārspējot ar 4-0. Maijā Kauņā notika Baltijas kausa izcīņa. Šajā sezonā tajā nepiedalījās Igaunijas izlase, tādēļ vienīgajā spēlē, kurā Lietuvas izlase ar 2-0 uzvarēja Latviju, tika noteikts kausa ieguvējs. Vasarā Latvijas izlase aizvadīja nākamās 3 kvalifikācijas turnīra spēles. Jūnija sākumā Sanktpēterburgā Latvija ar 0-2 piekāpās krieviem, taču 4 dienas vēlāk savā laukumā ar 1-0 spēja pārspēt Lihtenšteinu. Augustā Skonto stadionā Latvijas izlase atkal tikās ar Krievijas izlasi, šoreiz abu komandu cīņā tika fiksēts neizšķirts 1-1. 3. septembrī Latvijas un Igaunijas spēlē igauņi pirmoreiz kopš 1940. gada pārspēja Latvijas izlasi, spēlei beidzoties ar rezultātu 1-2. 4 dienas vēlāk Rīgā Latvijas un Slovākijas izlašu spēle beidzās neizšķirti ar rezultātu 1-1. Starplaikā starp pirmspēdējo un pēdējo kvalifikācijas turnīra spēli Latvijas izlase savā laukumā draudzības spēlē tikās ar Japānas valstsvienību (2-2). Pēc šīs spēles savu karjeru pēc 14 sezonām izlasē beidza aizsargs Mihails Zemļinskis. Pēdējā kvalifikācijas turnīra spēlē Latvija izbraukumā piekāpās Portugālei ar 0-3. Kvalifikācijas turnīru Latvijas izlase noslēdza ierindojoties 5. vietā savā grupā 7 komandu konkurencē. Novembrī Latvijas izlase Baltkrievijā cieta zaudējumu laukuma saimniekiem ar 1-3. Decembra nogalē Latvijas izlase piedalījās Karaļa kausa izcīņā, pārbaudes spēļu turnīrā, kas norisinājās Taizemē. Tajā Latvijas izlase spēlēja neizšķirti ar Taizemi un Ziemeļkoreju, kā arī uzvarēja Omānu un to pašu Ziemeļkoreju, kļūstot par turnīra uzvarētājiem.